For en neve pesos

For en neve pesos er en norsk roman, utgitt som bok nummer 43 i den 83 bind store serien om western-helten og US-marshalen Morgan Kane. Boka ble lansert i 1970, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 434 og kostet fire kroner.

Handlingen 
For en neve pesos er en slags fortsettelse av to tidligere bøker i Kane-serien, El Gringo og El Gringo’s hevn. Leserne møter en ung Morgan Kane i en liten garnisonsby i Sonoras fjell, der han knust, bitter og desiliusjonert (noe man kan fortså om man har lest de to foregående Gringo-bøkene) er i ferd med å drikke opp sine siste slanter. Inn i handlingen kommer et følge fattige peoner slepende ut fra fjellene for å få hjelp fra Mexicos militærmakt: Apachene har nemlig tatt deres barn!

Da militæret skuffer stiller Kane opp - for en neve pesos. Og da det offentlige nok en gang svikter underveis må Kane overliste både militære og apacher. Sist, men ikke minst må han overliste en gjeng meksikanske banditter som prøver å lure peon-følget. Kane dreper revolvermannen Dewey, banditten Tamayo, sju apacher og antageligvis seks til og gjør således en omfattende innsats for de fattige. 

Skjønt den bitre unge Kane er alt annet enn en sosial suksess i denne boka. Bitter, tverr og umulig legger han seg ut med alt og alle, avviser barpiken han støter på og møter (foreløpig) bare en kald skulder ved den andre muligheten, Pauline Trenton.

Mottagelsen av boka 
Da For en neve pesos kom ut var Kane-serien fra 1966 utgitt i nokså normale pocket-opplag på 12-16000, men fra 1969 hadde forlaget merket en økende interesse, og ifølge forleggeren Finn Arnesen hadde den «virkelige rakettferden mot kjempeopplagene» startet da For en neve pesos kom ut i 1970. Nå trykket man . 

Da Kane-serien for alvor slo an måtte For en neve pesos utover i 1970-årene trykkes i stadig nye opplag. Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og utgivelsene var ikke begrenset til Norge. Boka kom i Sverige i 1975 på B. Wahlströms Bokförlag som För en handfull pesos 
og året etter i Danmark på Winther som For en nævefuld pesos. 
I Finland kom den i 1977 på Otava som For en nævefuld pesos. 
Også Island fikk sin Prenthusið-utgave som Fyrir hnefafylli af peningum.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet For en neve pesos i et dobbeltbind, i bok nr. 6, sammen med En colt til senõra. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom For en neve pesos i 2006 som bok 10 i bind 9–10. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom boka i 2010 som bok nr. 9 i serien, en utgivelse som i 2011 ble lansert som lydbok av Norsk lyd- og blindeskriftbibliotek, innlest av Jan Olav Simonsen.

Plasseringen som bok 9 i serien er ført videre i senere utgivelser, som i Cappelen Damms lydbokversjon fra 2019, lest inn av Torgeir Reiten og deres bokversjon fra 2022.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 192–193.

Norske romaner
Morgan Kane
Bøker fra 1970